
לפני כ-10 שנים קניתי לילדיי 2 אפרוחים כדי שתהיה להם תעסוקה בימי החופש הגדול, הילדים מאוד נהנו להאכיל אותם, והאפרוחים מאוד נהנו לאכול, כעבור זמן האפרוחים גדלו להיות "תרנגול-ותרנגולת", ממש זוג לתפארת... התרנגולת היתה רגועה ומנומסת, אבל התרנגול החליט שהוא כבר מספיק בוגר כדי לקבוע את הטון בשכונה, ובאישון לילה קרא בהחלטיות שאינה משתמעת לשני פנים "קוּקוּרִיקוּ" שהפר את הדממה בשכונתנו השקטה, ומיד הבנתי שאין לי הרבה ברירות, ולקחתי אותו לפינת החי "ברוקלין" בבני ברק (לא ארה"ב...) כמובן שילדיי באו איתי ונפרדו מהתרנגול בלב כבד, ואז כשהתרנגול נכנס ללול של פינת החי נדהמנו מהקבלת פנים המזעזעת שהכינו לו חברי הלול: התרנגול הכי מפחיד והכי מכוער, ניגש אליו בפנים זועמות, ובלי הודעה מוקדמת ניקר אותו בכרבולתו, התרנגול שלי החליט שֶהָיוֹ לֹא תִהְיֶה! והחזיר לו מנה אחת אפיים, לקול תרועת ילדיי המודאגים, וכך נמשכה לה המריבה במשך כמה דקות תמימות. תוך כדי המלחמה העיקשת ניגש אלי אחד מעובדי הגן והחל להרצות בפני את התהליך שאני הולך לראות, וכך אמר: בכל לול תרנגולים יש מלך! ותמיד, כאשר יכנס דייר חדש, המלך ילחם בו עד שייכנע ויסור למשמעתו של המלך הנערץ, אבל אם הדייר החדש מנצח, הוא צריך לעבור מלחמה עיקשת עם כל הלול (כל אחד בתורו), ואז כשהוא מנצח את כולם, הוא עומד על האבן הגבוהה, ומכריז בגאוה ובקול רם "קוּקוּרִיקוּ" וכולם שותקים! וזהו הסימן שזה עתה הוכתר מלך חדש בלול, ואם מישהו עונה משמע שעדיין המלחמה לא הסתיימה. כאן נעצר העובד של פינת החי לשנייה, ואז אמר: לא נראה לי שיש לתרנגול שלך סיכוי לכבוש את הממלכה של המלך הנוכחי, מאחר שהוא כבר שנתיים רובץ על כסא מלכותו ללא עוררין. אני הלכתי מיד לאחר שהתרנגול שלי ניצח את המלך... אך לאחר כשעה התקשר אלי אדם נחמד שטרח להודיע לי שהתרנגול שלי הכריז "קוּקוּרִיקוּ" לצד שתיקתם של כל דיירי הלול, ומעתה ואילך הוא המלך הנערץ!!! כמובן שילדיי שמחו ללא גבול כשנודע להם על הכתרת תרנגולם למלך (גם אני...) (אפשר לבקר את "המלך" בפינת החי, הכניסה חופשית...)
* * * 
בשעת המלחמה שאלתי את עצמי מדוע התרנגולים צריכים שיהיה להם מלך? הרי הכתרת המלך כרוכה בהרבה דם, פציעות, ותלישת נוצות, וזה במקרה הטוב. ויותר מכך, מדוע לכל כוורת דבורים יש מלכה, ובכל טריטוריה יש מנהיג, ובכל ממשלה יש ראש ממשלה, ובכל שבט יש ראש שבט? מה הצורך בכך? וכל זה מוביל אותנו לשאלה יותר קשה: הרי עם ישראל כשהיו בשעבוד מצרים היו מרובים מהמצרים כמו שנאמר: "הִנֵּה עַם בְּנֵי יִשְׂרָאֵל רַב וְעָצוּם מִמֶּנּוּ" וא"כ מדוע הם עבדו וסבלו תחת מלכותו של פרעה, הלא יכלו לפתור זאת בנקל: להתמרד! ומכיוון שהם הרוב, הרי שהם יכולים לקבוע מי יהיה המלך?!
אולם התשובה פשוטה, אך יסודית ונפלאה: הקב"ה ישתבח ויתעלה שמו, ברא את העולם בצורה כזו שלכל יצור חי בעולם, יהיה צורך במנהיגות, ולא יתכן שיהיה עדר ללא רועה, וכל זאת עשה הבורא יתברך: כדי שנשכיל ונזכה להמליך אותו עלינו, ולהיות עבדים רק שלו, ולא של אף אחד אחר. והנה עם ישראל ירדו באמונה, ופרקו מעליהם את עולו של מלך מלכי המלכים (עד שהגיעו למ"ט שערי טומאה), מיד מסרם ה' בידי פרעה מלך מצרים הרשע, שהעביד אותם בפרך, עד שבא משה רבנו, וליבה את האמונה בעם ישראל, ורק כאשר עם ישראל המליך את הקב"ה עליהם מלכות גמורה ושלימה, אזי היה העם ראוי לגאולה, וכמו שנאמר: "כִּי לִי בְנֵי יִשְׂרָאֵל עֲבָדִים עֲבָדַי הֵם אֲשֶׁר הוֹצֵאתִי אוֹתָם מֵאֶרֶץ מִצְרָיִם אֲנִי ה' אֱלֹקֵיכֶם", וכן אנו אומרים זאת כל יום בקריאת שמע: "אֲנִי ה' אֱלֹקֵיכֶם אֲשֶׁר הוֹצֵאתִי אֶתְכֶם מֵאֶרֶץ מִצְרַיִם לִהְיוֹת לָכֶם לֵאלֹקִים".
ומכאן אנו צריכים לקחת לעצמנו את הפתרון האחד והיחיד לכל קושי או צרה שתקפו אותנו: להפסיק לעבוד את החברים, השכנים, המשפחה, הבוס, ואת האינטרסים שלנו! אנו עובדים אך ורק את ה' יתברך!!! וכמו שכותב רבנו בחיי זיע"א "בחובות הלבבות" בפתיחה לשער הבטחון: "מי שבוטח במשהו אחר חוץ מה' יתברך, האלוקים מסיר את השגחתו ממנו ועוזב אותו ביד מי שבטח עליו"!
נתפלל לבורא עולם שיזכה אותנו לטפס במדרגת הבטחון, ונזכה שהמלך שלנו יהיה רק מלך מלכי המלכים הקב"ה, ובכך נזכה לכל הברכות ולכל הישועות, בביאת גואל צדק ובבניין ירושלים, בבי"א. 

